Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 935

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 42% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 18 kredit — A klasszikus nyelvi bevezetésben a klasszikus mongol nyelvtan alapjait, valamint az átírt és ujgur betűs szövegek olvasásának gyakorlatát sajátítják el a hallgatók. — A modern mongol nyelvi képzésre alapozva a hallgatók megfelelő jártasságot szerezhetnek a modern mongol (halha) nyelv nyelvtanában, és megtanulják a beszélt nyelv alapjait. — Az alapképzés elméleti stúdiumai: Belső-Ázsia korai története, valamint bevezetés a belső-ázsiai és a mongol buddhizmusba. — Bevezetés a tibeti írott nyelvbe és a tibeti műveltségbe. 4.2.2. Törzs- és szakképzés: 88 kredit — A klasszikus nyelvi stúdiumok felölelik valamennyi forrástípust (történeti szövegek, vallásos szövegek, elbeszélő és verses szövegek, feliratok, oklevelek), a hallgatók elsajátítják a forrásolvasás és értelmezés képességét. — A modern mongol nyelvi képzés feladata, hogy alkalmassá tegye a hallgatókat a mongol nyelvű szakirodalom követésére, a mongol nyelvű sajtó és hivatalos szövegek pontos értésére, valamint a mongol nyelven folytatott magas szintű társalgásra. — A gyakorlati képzés részét képezi legalább egy ún. második keleti nyelv (ez a tibeti nyelv alapjainak elsajátítása mellett egy további nyelvet jelent) elsajátítása. Ugyancsak ide sorolható a mongol nyelvjárásokkal való megismerkedés, közülük elsősorban a burját és a kalmük nyelvjárás elsajátítása (az adott nyelvjárás folklórszövegeinek értelmezése, fordítása és az azon írott szakirodalom olvasása céljából). — A hagyományos mongol (elsősorban nomád) műveltséggel kapcsolatos tanulmányok felölelik a hagyományos mongol anyagi-tárgyi, valamint szellemi kultúrát. Ezeket teszik teljessé a régi és modern irodalmi stúdiumok (közülük leghangsúlyosabb a Nagy Mongol Birodalom és utódállamainak története), valamint a nyelvészeti (nyelvtörténeti, altajisztikai és az ehhez tartozó nyelvjárási) tanulmányok.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes